FI Euroopan unionin virallinen lehti C 70/16

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 70/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”DE MEERLANDER”

EU-nro: NL-PGI-0005-01175–6.11.2013

SAN ( ) SMM ( X )

1. Nimi

”De Meerlander”

2. Jäsenvaltio tai kolmas maa

Alankomaat

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Tuotteella tarkoitetaan ihmisravinnoksi tarkoitettuja Solanum Tuberosum L. -lajin perunalajikkeen ”Meerlander” mukuloita. Lajike on kehitetty risteyttämällä lajikkeet Bevelander ja Record, ja se tuotiin markkinoille vuonna 1947. ”De Meerlander” kehitettiin Haarlemmermeerin kunnassa, johon nimi viittaa.

Fyysiset ominaisuudet

”De Meerlander” on varhainen lajike.

Sen mukulat ovat keskikokoisia ja muodoltaan säännöllisen pyöreitä tai pyöreän soikeita ja hieman litistyneitä; ne ovat kooltaan yhtenäisiä. Mukuloissa on hieman karhea vaaleankeltainen kuori, jossa on matalia ”silmiä”; malto on vaaleankeltainen.

”De Meerlander” on keitto-ominaisuuksiltaan CD-tyypin peruna: sen malto on jauhoisen irtonainen, ja sen väri muuttuu keitettäessä vain hieman.

Kuluttajille tarjottavan tuotteen koko on 40–55 mm.

Kemialliset ominaisuudet

Korkeasta kuiva-ainepitoisuudesta (noin 20 %) johtuen peruna on jauhoinen, ja sen tärkkelyspitoisuus (asteikolla 1–10) on 7.

Vedenalainen paino on keskimäärin 380 g.

Aistinvaraiset ominaisuudet

”De Meerlander” -perunan maku on kevyesti samettimaisen pehmeä, hieman kuiva mutta silti täyteläinen. Aromi on hieman suolainen.

De Meerlander -perunan muut ominaisuudet

”De Meerlander” on kestävä perunalajike, joka on immuuni perunasyövän 1-tyypille (D1) ja A-virukselle. Sen mukulat kestävät hyvin Phytophthora infestans -organismin hyökkäyksiä, ja peruna on hyvin vähän altis sisäisille vaurioille.

Naatit ovat voimakkaat, isolehtiset ja tarjoavat erittäin hyvän peiton.

3.3 Rehu (ainoastaan eläinperäiset tuotteet) ja raaka-aineet (ainoastaan jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

”De Meerlander” tuotetaan hyväksytystä lisäysaineistosta tällaiseen viljelyyn soveltuvilla hyvin ojitetuilla lohkoilla, jotka sijaitsevat Haarlemmermeerin kunnassa.

Peruna istutetaan huhti- tai toukokuussa.

Rivien ja taimien välinen istutusetäisyys on 75 × (28-32) cm, jolloin korjattavan tuotteen koko on yleensä 40–55 mm. Lannoitukseen käytetään ensisijaisesti orgaanisia lannoitteita, joita voidaan tarvittaessa täydentää kemiallisilla lannoitteilla. Sadonkorjuuajankohta vaihtelee mutta ajoittuu yleensä syyskuuhun.

Perunat luokitellaan sadonkorjuun yhteydessä koon ja laadun mukaan.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kaikissa pakkauksissa on oltava SMM-tunnus ja nimi ”De Meerlander” yhdessä jäljempänä kuvatun vaakunan kanssa.

4. Maantieteellisen alueen tarkka rajaus

Maantieteellinen alue, jolla ”De Meerlander” -perunaa voidaan viljellä, käsittää Ringvaart-kanavan ympäröimän Haarlemmermeerin polderin alueeseen kuuluvan maatalousmaan. Jäljempänä olevan kartan mukaisesti maantieteellinen alue sijaitsee yksinomaan kanavan rajaaman alueen sisällä.

5. Yhteys maantieteelliseen alkuperään

”De Meerlander” kehitettiin vuonna 1936 Haarlemmermeerin alueella, mistä se on myös saanut nimensä. Lajike merkittiin ensimmäisen kerran Alankomaiden lajikeluetteloon vuonna 1947. Siitä lähtien sen viljelyalue on tunnettu nimellä ”Haarlemmermeer”.

Pinta-alaltaan suunnilleen 18 000 hehtaarin suuruisen alueen kuivatustyöt aloitettiin noin 150 vuotta sitten. Turvemaan alapuolisen, kuivatuksen yhteydessä esiin tulleen vanhan merellisen savipohjan maaperäkoostumus poikkeaa paljon muiden kuivatettujen alueiden maaperästä.

Yksilöidyn alueen koostumukseltaan savipitoinen maaperä on hedelmällisempää kuin muualla esiintyvä (hiekkapitoisempi) maa. Savisessa maassa maaperästä pohjaveteen liuenneet mineraalien (positiiviset) ionit sitoutuvat savipitoiseen osuuteen. Näin mineraalit eivät huuhtoudu pois pohjaveden mukana vaan kiinnittyvät savihiukkasiin, jolloin peruna voi käyttää ne hyväkseen.

Haarlemmermeerin polderin maantieteellinen sijainti lähellä rannikkoa (keskimäärin 15–20 km Pohjanmerestä) saa aikaan sen, että merisuolan tihkumisesta johtuen pohjavesi on siellä keskimäärin suolapitoisempaa kuin muualla, jolloin viljelymaa on hieman suolapitoisempaa kuin muualla; se antaa myös perunan maulle ja aromille hivenen suolaisen vivahteen.

Alueen ilmaston erityispiirteet – säännölliset sateet ja mereltä puhaltavat tuulet – luovat ”De Meerlander” -lajikkeen viljelylle kasvuolosuhteet, joissa mukulat voivat kehittyä paremmin ja niihin muodostuu selvästi vähemmän sisäisiä vikoja kuin muualla.

Savipitoisen maan tiiviistä rakenteesta johtuen ”De Meerlander” -perunaan ei pääse syntymään kohoumia tai muita epämuodostumia vaan maaperä ikään kuin hioo ne olemattomiin. Savipitoisen maan vuoksi ”De Meerlander” -perunan kuori on hieman vähemmän karhea ja väriltään jonkin verran keltaisempi kuin hiekkaisessa maassa viljellyllä perunalla.

Haarlemmermeerin vain vähän kalkkia sisältävä vanha merellinen savipitoinen maaperä, jonka pienhiukkasten (alle 16 μm) pitoisuus on 23 % ja pH-arvo suhteellisen korkea (7,2), tuottaa perunaa, jonka rakenne on keskimäärin jauhoisempi ja vedenalainen paino hieman korkeampi kuin muualla Alankomaiden hiekkapitoisemmassa maassa viljellyllä perunalla.

Perunanviljely on jo pitkään yhdistetty Haarlemmermeerin alueeseen. Tämä johtuu ennen muuta edellä mainituista maaperän erityispiirteistä, ”De Meerlander” -perunan erityisistä aistinvaraisista ja laatuominaisuuksista sekä tuottajien käyttämistä viljelymenetelmistä. Perunanviljelyllä on myös aina ollut merkittävä taloudellinen asema tällä polderialueella.

Yhä useammat organisaatiot ovat 1950-luvun loppupuolelta lähtien pitäneet kaupan ”De Meerlander” -siemenperunaa. Niinpä joka vuosi Haarlemmermeerin alueella myytiin jopa 400 tonnia siemenperunaa ”De Meerlander” -perunan tuotantoa varten. Myynnistä huolehtivat aikansa tunnetuimmat alueen perunakauppiaat. Lajiketta on siitä lähtien aina viljelty rajoitetussa määrin, ja sillä on edelleen merkittävä asema alueellisena tuotteena.

Sen vuoksi Haarlemmermeerin pormestari on myös sallinut ”De Meerlander Aardappel” -osuuskunnan käyttää kunnan vaakunaa ”De Meerlander” -perunan alkuperän korostamiseksi ja sen tekemiseksi tunnetuksi Haarlemmermeeristä peräisin olevana tuotteena.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.eu-streekproducten.nl/sites/default/files/BGA_PD_Meerlander_def.pdf

(1) EUVL L 343, 14.12.2012, s. 1.